Geldwa buite Polokwane aangevalDie polisie se forensiese-eenheid op die toneel. Foto: Verskaf Die Limpopo-polisie het ŉ volskaalse soektog van stapel gestuur na ŉ groep swaar gewapende mans wat ŉ geldwa Maandagoggend buite Polokwane beroof het. Lt.kol. Moatshe Ngoepe, provinsiale polisiewoordvoerder, het gesê die groep verdagtes het omstreeks 05:35 op die geldwa op die pad tussen Polokwane en Matlala toegeslaan. “Die groep het vanuit ŉ wit Isuzu-dubbelkajuitbakkie en ŉ blou Rav4 op die transitovoertuig geskiet. Hulle het die geldwa se bande stukkend geskiet en die voertuig tot stilstand gedwing,” het Ngoepe gesê. Die aanvallers het hul gewere op die veiligheidswagte gerig en springstof gebruik om die kluis in die geldwa oop te blaas. Hulle het met ŉ onbekende bedrag geld van die toneel gevlug. Twee van die veiligheidswagte het geringe beserings tydens die voorval opgedoen en is na ŉ nabygeleë hospitaal geneem vir mediese behandeling. Lt.genl. Nneke Ledwaba, provinsiale polisiekommissaris, het intussen ŉ spesiale taakspan aangewys om die groep verdagtes op te spoor.